আম্বানির বিরুদ্ধে ফের ED-র অভিযান! বাজেয়াপ্ত কাঁড়ি কাঁড়ি সম্পত্তি

ওয়েব ডেস্ক: শিল্পপতি অনিল আম্বানির (Anil Ambani) বিরুদ্ধে আবারও বড় পদক্ষেপ ইডির (ED)। তাঁর বিরুদ্ধে যে তদন্ত চলছে, সেই পরিপ্রেক্ষিতেই এবার তাঁর বিপুল সম্পত্তি বাজেয়াপ্ত (Seize) করলে কেন্দ্রীয় তদন্তকারী এই সংস্থা। এনফোর্সমেন্ট ডিরেক্টরেটের পক্ষ থেকে জানানো হয়েছে, সম্প্রতি অনিল আম্বানির বিভিন্ন কার্যালয় সহ একাধিক জায়গায় অভিযান চালান সংস্থার আধিকারকরা। নবি মুম্বই, চেন্নাই, পুনে এবং ভুবনেশ্বর থেকে মোট ১,৪৫২ কোটি টাকার সম্পত্তি বাজেয়াপ্ত করা হয়েছে।

ইডি সূত্রে খবর, এর আগেও অনিল আম্বানির সঙ্গে সংশ্লিষ্ট বিভিন্ন স্থাবর-অস্থাবর সম্পত্তি বাজেয়াপ্ত করা হয়েছিল। নতুন করে বাজেয়াপ্ত হওয়া সম্পত্তিসহ মোট এই শিল্পপতির বাজেয়াপ্তের পরিমাণ দাঁড়াল প্রায় ৯ হাজার কোটি টাকা। প্রিভেনশন অফ মানি লন্ডারিং অ্যাক্ট (PMLA) অনুযায়ী এই পদক্ষেপ নেওয়া হয়েছে বলে জানিয়েছে ইডি।

আরও পড়ুন: আইসিস নেটওয়ার্কের জাল বিস্তার ভারতে, ধৃত ২ নাবালক

চলতি বছরের শুরুতে অনিল আম্বানি, রিলায়েন্স হোম ফিনান্স লিমিটেড (RHFL) এবং রিলায়েন্স কমার্শিয়াল ফিনান্স লিমিটেড (RCFL)-এর বিরুদ্ধে ঋণ প্রতারণা এবং সরকারি অর্থ নয়ছয়ের অভিযোগ ওঠে। সেই অভিযোগের ভিত্তিতেই কেন্দ্রীয় তদন্তকারী সংস্থা সিবিআই এবং ইডি আলাদা ভাবে তদন্ত শুরু করে। অভিযোগ, সংস্থাগুলির মাধ্যমে বহু হাজার কোটি টাকার পাবলিক ফান্ড অন্য খাতে সরিয়ে দেওয়া হয়েছিল।

ইডির সূত্র অনুযায়ী, এ মাসের শুরুতেই অনিল আম্বানির সঙ্গে সম্পর্কিত আরও ৩,০৮৪ কোটি টাকার সম্পত্তি বাজেয়াপ্ত করা হয়। সেই তালিকায় ছিল মুম্বইয়ে তাঁর ব্যক্তিগত বাসভবন এবং দিল্লির রিলায়েন্স সেন্টারের বেশ কিছু সম্পত্তি। একই সঙ্গে দিল্লি, নয়ডা, গাজিয়াবাদ, পুনে, থানে, হায়দরাবাদ, চেন্নাই এবং কাঞ্চিপুরমের একাধিক সম্পত্তিও বাজেয়াপ্ত করা হয়।